《过召伯埭游斗野亭次司谏孙公韵》
宋代·李纲

星斗照淮楚，绿野如砥平。兹亭结构小，景物有馀清。

我来值袢暑，霁雾褰高甍。登临得佳友，坐使怀抱倾。

方塘杨柳合，极望菰蒲生。仰德思谢傅，吊古伤芜城。

浊酒聊共酌，小鳞鲜可烹。抱拙卧江海，胡为复此行。

区区萤爝光，何补日月明。稽古得车马，平生笑桓荣。

作者简介：李纲（1083年－1140年2月5日），北宋末、南宋初抗金名臣，民族英雄。字伯纪，号梁溪先生，祖籍福建邵武，祖父一代迁居江苏无锡。李纲能诗文，写有不少爱国篇章。亦能词，其咏史之作，形象鲜明生动，风格沉雄劲健。著有《梁溪先生文集》、《靖康传信录》、《梁溪词》。